Det er ikke blot svenskerne og islamisterne, der er begyndt at rense deres historie og fjerne mennesker og udtryk, som de ikke bryder sig om. Dillen er også nået til Storbritannien.

Studenter på det fine Oxford Universitet har krævet, at en statue af den britiske imperialist Cecil Rhodes fjernes fra Oriel College i Oxford. Oriel College er en af de navnkundige kollegier, som udgør kernen i det fine, gamle Oxford Universitet. Den stenrige Rhodes efterlod en del af sin formue til dette college, hvor studerende kan få stipendier.

Men studenter hævder, at Cecil Rhodes var racist og skabte sin formue gennem udnyttelse af afrikanere og de vil ikke have Rhodes-statuen stående, fordi den bemudser Oriel College. Kravet har skabt voldsomt drama i Storbritannien, for spørgsmålet er, hvem der står for en nærmere prøvelse.

Den tidligere australske premierminister Tony Abbott var student på Oriel College og fik økonomisk støtte af Rhodes-penge og han siger til The Times, at der er tale om en slags moralsk forfængelighed, som skader Oxford Universitet. En anden tidligere elev og tidligere ambassadør i Zimbabwe, Chris Laidlaw, siger, at Rhodes »ikke var atypisk for sin generation og at han bestemt ikke var mere racist end Churchill.«

I en leder skriver Times, at forsøget på at fjerne statuen af Rhodes er en øvelse i moralsk renselse, der underminerer den frihed, som intellektuel virksomhed kræver.

Oriel College har endnu ikke bestemt sig for, hvorvidt man vil fjerne statuen, men man er under pres og har allerede besluttet sig for at fjerne en mindeplade, der blev sat op i 1906. Oxford Universitet har lovet i kølvandet på debatten at gennemgå læseplanerne, så de svarer mere til nutidens krav til pluralisme. Det vil i virkeligheden betyde, at ikke-vestlig kultur skal fylde mere i læseplanerne.

Hvem var Cecil Rhodes?

Cecil Rhodes blev født i 1853 og udvidede det britiske imperium med det, som nu er kendt som Zambia og Zimbabwe. Rhodesia blev opkaldt efter ham og er det nuværende Zimbabwe.

Rhodes efterlod godt 70 millioner kr. i nutidens penge til sit tidligere college Oriel College. Man byggede en fløj til det eksisterende hus for pengene og afsatte resten til stipendier, som mange siden har nydt godt af. I den nye bygning indsatte man en statue af Cecil Rhodes. Det er denne der nu kræves fjernet.

Stipendiaterne blev fra forvalternes side i 1800-tallet afsat til at uddanne »unge kolonialister«, men Rhodes havde understreget i sit testamente, at race og religion ikke skulle være afgørende for tildelingen.

I Sydafrika lykkedes det tidligere i år at få fjernet en statue af Rhodes fra Cape Town Universitet.